Texnik jihatdan tartibga solish, standartlashtirish, sertifikatlashtirish va metrologiya tizimlarini yanada rivojlantirish chora-tadbirlari to‘g‘risida

Texnik jihatdan tartibga solish, standartlashtirish, sertifikatlashtirish va metrologiya milliy tizimini yanada rivojlantirish, tadbirkorlik muhitini tubdan yaxshilash, sog‘liqni saqlash va iste’molchilarning huquqlarini himoya qilishni kuchaytirish maqsadida, shuningdek, O‘zbekiston Respublikasi Prezidentining “Hududlarda tadbirkorlik tashabbuslari va loyihalarini jadal amalga oshirishni tashkil etish chora-tadbirlari to‘g‘risida” 2018-yil 11-sentabrdagi PQ-3939-son qaroriga muvofiq:
 1. O‘zbekiston Respublikasi Iqtisodiyot vazirligi va “O‘zstandart” agentligining (keyingi o‘rinlarda — Agentlik) 2019-yil 1-yanvardan quyidagilarni nazarda tutuvchi tartibni o‘rnatish takliflari ma’qullansin:
 Xalqaro laboratoriyalarni akkreditatsiya qilish tashkiloti (ILAC) va Xalqaro akkreditatsiya qilish forumi (IAF) to‘laqonli a’zolari hisoblangan davlatlarning sertifikatlashtirish organlari tomonidan berilgan muvofiqlik sertifikatlari yoki sinov bayonnomalari taqdim etilganda, ustav kapitalida davlat ulushi 50 foizdan ko‘p miqdorda bo‘lmagan tadbirkorlik subyektlari (erkin iqtisodiy zonalar ishtirokchilari bundan mustasno) o‘z ishlab chiqarish ehtiyojlari uchun olib kiradigan O‘zbekiston Respublikasida ishlab chiqarilmaydigan ixtisoslashgan va qishloq xo‘jaligi texnikasi, texnologik uskunalar va ularning butlovchi va ehtiyot qismlari, shuningdek, majburiy sertifikatlanishi lozim bo‘lgan mahsulot ishlab chiqarishda foydalaniladigan nooziq-ovqat xomashyo, materiallar va buyumlar majburiy sertifikatlashtirishdan ozod qilinadi; 
 tadbirkorlik subyektlari tomonidan o‘z ishlab chiqarish ehtiyojlari uchun olib kiriladigan o‘lchash vositalariga muvofiqlik sertifikatini taqdim etmagan holda, uni bojxona hujjatlari rasmiylashtirilgan kundan boshlab ikki oy davomida o‘rnatilgan tartibda olish sharti bilan bojxona hujjatlarini rasmiylashtirishga yo‘l qo‘yiladi; 
 Milliy o‘lchash etalonlari va milliy metrologiya institutlari tomonidan beriladigan kalibrlash va o‘lchash sertifikatlarini o‘zaro tan olish to‘g‘risidagi kelishuvni (CIPM MRA) imzolagan mamlakatlarning Milliy metrologiya organlari tomonidan rasmiylashtirilgan amaldagi kalibrlash (yoki tekshirish) sertifikatlari taqdim etilganda, o‘z ehtiyojlari uchun texnologik jarayonlarda foydalaniladigan import bo‘yicha olib kiriladigan o‘lchash vositalarini metrologik attestatsiyalash (turini tasdiqlash) soddalashtirilgan tartibda, bir kun muddatda tan olish tartibotlari yo‘li bilan amalga oshiriladi. 
 2. Belgilab qo‘yilsinki:
 mazkur qarorning 1-bandida ko‘rsatilgan soddalashtirilgan tartibda olib kiriladigan tovarlarning texnik jihatdan tartibga solish sohasidagi normativ hujjatlar talablariga muvofiqligini ta’minlash, shuningdek, ularning maqsadli ishlatilishiga ishlab chiqarish ehtiyojlari uchun olib kirilayotgan tadbirkorlik subyektlarining mansabdor shaxslari mas’ul hisoblanadi;
 mazkur qarorning 1-bandida ko‘zda tutilgan soddalashtirilgan tartib, davlat bojxona xizmati organlariga (shu jumladan uchinchi shaxslar tomonidan) tovarlar ularni ishlab chiqarish ehtiyojlari uchun olib kirayotgan tadbirkorlik subyekti tomonidan ularni ishlab chiqarish ehtiyojlari uchun maqsadli ishlatilishi to‘g‘risidagi majburiyatlari, shuningdek, o‘rnatilgan tartibda bojxona hujjatlari rasmiylashtirilgan kundan boshlab ikki oy davomida o‘lchash vositalarini sertifikatlashtirish amalga oshirilishi ko‘zda tutilgan kafolat xati taqdim etilishi sharti bilan qo‘llanadi;
 davlat bojxona xizmati organlari, bojxona hujjatlari rasmiylashtirilgandan so‘ng uch kun muddatda mazkur qarorning 1-bandiga muvofiq soddalashtirilgan tartibda olib kirilgan tovarlar importi to‘g‘risida idoralararo axborot almashinuvi vositasi orqali O‘zbekiston Respublikasi Davlat soliq qo‘mitasiga va Agentlikka ma’lumot taqdim etadi;
 mazkur qarorning 1-bandida nazarda tutilgan soddalashtirilgan tartibda olib kiriladigan tovarlardan maqsadli foydalanish ustidan nazorat O‘zbekiston Respublikasi Davlat soliq qo‘mitasi va boshqa vakolatli organlar tomonidan amalga oshiriladi.
 3. Sifat menejmenti tizimlarini joriy etgan va milliy akkreditatsiya tizimida akkreditatsiya qilingan sinov laboratoriyalardan foydalanadigan tadbirkorlik subyektlariga, ular tomonidan O‘zbekiston Respublikasida ishlab chiqariladigan mahsulotning muvofiqligini deklaratsiyalash yo‘li bilan tasdiqlash huquqi berilsin.
 4. Quyidagilar:
 2019-2020-yillarda texnik jihatdan tartibga solish, standartlashtirish, sertifikatlashtirish va metrologiya tizimlarini yanada rivojlantirish bo‘yicha “Yo‘l xaritasi” 1-ilovaga muvofiq;
 29 ta umumiy va 13 ta maxsus texnik reglamentlar ishlab chiqilishini ko‘zda tutadigan 2019 — 2021-yillarda texnik reglamentlarni ishlab chiqish dasturi 2-ilovaga muvofiq;
 uyg‘unlashuv darajasini 47 foizga yetkazishni nazarda tutuvchi 2019 — 2021-yillarda standartlashtirish sohasidagi normativ hujjatlarni xalqaro talablar bilan uyg‘unlashtirish maqsadli ko‘rsatkichlari 3-ilovaga muvofiq; 
 sinov va o‘lchash bazasini takomillashtirish bo‘yicha loyihalar ro‘yxati 4-ilovaga muvofiq tasdiqlansin. 
 5. Quyidagilarga shaxsiy javobgarlik yuklansin:
 O‘zbekiston Respublikasining Bosh vaziri A.N. Aripovga — “Yo‘l xaritasida” ko‘zda tutilgan chora-tadbirlarning o‘z vaqtida va to‘liq amalga oshirilishini ta’minlash ustidan qat’iy nazorat o‘rnatilishi uchun;
 O‘zbekiston Respublikasi Bosh vazirining o‘rinbosari N.S. Otajonovga — Texnik reglamentlarni ishlab chiqish dasturining o‘z vaqtida, to‘liq va samarali amalga oshirilishi uchun;
 Agentlik bosh direktori D.N. Sattarovga — standartlashtirish bo‘yicha normativ hujjatlarning uyg‘unlashuv darajasini belgilangan maqsadli ko‘rsatkichlarga, shu jumladan 2023-yilgacha 80 foizga yetkazish, Agentlik tizimi tashkilotlarining samarali ishlashi, respublikaning barcha hududlarida sinov laboratoriyalarining keng tarmog‘ini, shu jumladan xususiy sinov laboratoriyalari mavjud bo‘lmagan joylarda davlat-xususiy sheriklik asosida yaratish va modernizatsiya qilishni ta’minlash uchun;
 O‘zbekiston Respublikasi Davlat bojxona qo‘mitasining raisi M.B. Azimovga — chegara bojxona postlarida nazorat tartibotlarini bajarishda sanitariya-epidemiologiya, fitosanitariya va veterinariya nazorati organlari faoliyatining samarali va operativ muvofiqlashtirilishini ta’minlash uchun.
 6. Vazirliklar, idoralar, xo‘jalik birlashmalari — mazkur qarorning 2-ilovasida ko‘rsatilgan texnik reglamentlarni ishlab chiquvchilar bir hafta muddatda ekspert kengashlarini shakllantirsin va texnik reglamentlar ishlab chiqish bo‘yicha tarmoq jadvallarini O‘zbekiston Respublikasi Vazirlar Mahkamasiga tasdiqlash uchun kiritsin. 
 7. Belgilab qo‘yilsinki, 2019-yil 1-yanvardan: 
 muvofiqlik sertifikatlarini rasmiylashtirishda takrorlanuvchi sinovlar o‘tkazilishi taqiqlanadi va sertifikatlarni berishda, idoraviy bo‘ysunuvidan qat’i nazar belgilangan tartibda akkreditatsiya qilingan laboratoriyalar tomonidan o‘tkazilgan sinovlarning ijobiy natijalari asos qilib olinadi.
 Agentlik va O‘zbekiston Respublikasi Prezidenti huzuridagi Loyiha boshqaruvi milliy agentligi qoshidagi Akkreditatsiya markazi ikki oy muddatda sertifikatlashtirish qoidalariga rioya etilishi ustidan nazorat qilishning samarali mexanizmini tashkil etish bo‘yicha takliflarni Vazirlar Mahkamasiga kiritsin. 
 8. O‘zbekiston Respublikasi Vazirlar Mahkamasi tomonidan tasdiqlanadigan hamda muntazam yangilanadigan sanitariya-epidemiologiya va fitosanitariya vaziyati nomaqbul bo‘lgan davlatlarning ro‘yxatiga kiruvchi mamlakatlardan sanitariya-epidemiologiya va fitosanitariya nazoratidan o‘tkazilishi lozim bo‘lgan mahsulotlarning olib kirilishi taqiqlansin. 
 9. Vazirlar Mahkamasi O‘zbekiston Respublikasi Prezidenti huzuridagi Loyiha boshqaruvi milliy agentligi bilan birgalikda ikki oy muddatda sanitariya-epidemiologiya, veterinariya va fitosanitariya nazorati chegara xizmatlarining faoliyatini tanqidiy o‘rganish natijalari bo‘yicha ular tomonidan nazorat funksiyalarining bajarilishini takomillashtirish, samaradorligi va tezkorligini oshirish yuzasidan takliflar kiritsin.
 10. O‘zbekiston Respublikasining “Texnik jihatdan tartibga solish to‘g‘risida”gi Qonuniga muvofiq texnik reglamentlarga rioya etish barcha yuridik va jismoniy shaxslar uchun majburiyligi ma’lumot uchun qabul qilinsin.
 Texnik reglamentlar amalga kiritilishi bilan, mazkur texnik reglamentlar bilan xavfsizligiga majburiy talablar qo‘yiladigan mahsulotlarni sertifikatlashtirish majburiy tusga ega bo‘lishi belgilansin.
 11. Qoraqalpog‘iston Respublikasi, viloyatlar va Toshkent shahar standartlashtirish va metrologiya boshqarmalarini tugatgan holda, O‘zbekiston texnik jihatdan tartibga solish agentligining Texnik jihatdan tartibga solish, standartlashtirish, sertifikatlashtirish va metrologiya sohasida davlat nazorati departamenti (keyingi o‘rinlarda — Departament) tashkil etilsin va unga quyidagi asosiy vazifalar yuklansin:
 texnik jihatdan tartibga solish, standartlashtirish, sertifikatlashtirish va metrologiya sohasidagi qonun buzilishlarini oldini olish va profilaktika qilishni amalga oshirish;
 texnik jihatdan tartibga solish, standartlashtirish, sertifikatlashtirish va metrologiya masalalarida tadbirkorlik subyektlariga har tomonlama yordam ko‘rsatish;
 texnik reglamentlar, standartlashtirish bo‘yicha normativ hujjatlar talablariga rioya qilinishi, o‘lchov birliklari yagonaligi va ishonchliligini ta’minlash, majburiy sertifikatlashtirish qoidalari talablari bajarilishi ustidan davlat nazoratini tashkil qilish va amalga oshirish.
 Belgilansinki, Departament yuridik shaxs hisoblanadi, uning faoliyati ustidan umumiy rahbarlik va nazorat Agentlik tomonidan amalga oshiriladi.
 12. Agentlikning Standartlashtirish, metrologiya va sertifikatlashtirish ilmiy-tadqiqot instituti va “Axborot-ma’lumot markazi” davlat korxonasi negizida O‘zbekiston texnik jihatdan tartibga solish agentligining O‘zbekiston standartlar institutini tashkil etish to‘g‘risidagi taklifi ma’qullansin.
 O‘zbekiston standartlar instituti standartlashtirish bo‘yicha tarmoq texnik qo‘mitalarining faoliyatini muvofiqlashtirish, standartlashtirish bo‘yicha normativ hujjatlarni, shu jumladan shartnoma asosida xo‘jalik yurituvchi subyektlar va boshqa tashkilotlarning arizalari bo‘yicha ishlab chiqish va realizatsiya qilish, shuningdek, texnik jihatdan tartibga solish, standartlashtirish, sertifikatlashtirish va metrologiya sohasida kadrlarni qayta tayyorlash va malakasini oshirish bo‘yicha bazaviy tashkilot etib belgilansin. 
 O‘zbekiston standartlar institutining ishchilariga O‘zbekiston Respublikasi ilmiy-tadqiqot muassasalarining tegishli lavozimlari bo‘yicha ishchilar uchun belgilangan mehnatga haq to‘lash va moddiy rag‘batlantirish shartlari qo‘llanilsin. 
 Agentlik bir oy muddatda Standartlashtirish, sertifikatlashtirish va texnik jihatdan tartibga solish ilmiy-tadqiqot instituti faoliyatini tashkil etish to‘g‘risidagi hukumat qarori loyihasini O‘zbekiston Respublikasi Vazirlar Mahkamasiga kiritsin. 
 13. Quyidagilar:
 O‘zbekiston texnik jihatdan tartibga solish agentligining Texnik jihatdan tartibga solish, standartlashtirish, sertifikatlashtirish va metrologiya sohasida davlat nazorati departamenti tuzilmasi 8-ilovaga muvofiq; 
 O‘zbekiston texnik jihatdan tartibga solish agentligining Texnik jihatdan tartibga solish, standartlashtirish, sertifikatlashtirish va metrologiya sohasida davlat nazorati departamentining Qoraqalpog‘iston Respublikasi, viloyatlar va Toshkent shahridagi bo‘limlari davlat inspektorlarining cheklangan soni 9-ilovaga muvofiq tasdiqlansin. 
 O‘zbekiston Respublikasi Davlat budjeti mablag‘lari hisobidan moliyalashtiriladigan Agentlik boshqaruv xodimlarining cheklangan soni 153 nafar, shu jumladan markaziy apparati — 66 nafar etib belgilansin.
 14. Agentlik Bosh direktoriga quyidagi huquqlar berilsin:
 zarurat bo‘lganda, boshqaruv xodimlarining belgilangan shtat soni doirasida Agentlik apparati va uning quyi tashkilotlari tuzilmasiga o‘zgartirishlar kiritish;
 moliyaviy imkoniyatlardan kelib chiqib, o‘z mablag‘lari hisobidan moliyalashtiriladigan, quyi tashkilotlar boshqaruv xodimlarining cheklangan sonini belgilash;
 vazirliklar, idoralar va xo‘jalik yurituvchi subyektlar texnik qo‘mitalarining mutaxassislarini, ilg‘or loyiha institutlari, ilmiy va ta’lim muassasalarining mutaxassislarini jalb etish, shuningdek, yuqori malakali xorijiy mutaxassislarni ishga qabul qilish hamda ularga ish haqini milliy valyutada yoki xorijdagi hisobvaraqlariga o‘tkazgan holda chet el valyutasida to‘lash. 
 Agentlik va Departamentning yuqori malakali, tashabbuskor xodimlariga O‘zbekiston texnik jihatdan tartibga solish agentligining rivojlantirish maxsus jamg‘armasi mablag‘lari hisobidan mehnatga haq to‘lash fondining ikki baravari miqdorigacha qo‘shimcha haq to‘lash, mukofotlash va boshqa rag‘batlantirish tusidagi hamda kompensatsiya to‘lovlarni amalga oshirish; 
 Departament xodimlariga qo‘shimcha haq, mukofot va boshqa rag‘batlantirish tusidagi hamda kompensatsiya to‘lovlarini to‘lash uchun O‘zbekiston texnik jihatdan tartibga solish agentligining rivojlantirish maxsus jamg‘armasiga kelib tushayotgan mablag‘larning 20 foizigacha miqdorini Departamentning budjetdan tashqari rivojlantirish jamg‘armasiga o‘tkazish; 
 Agentlikka sifatsiz hamda odamlar hayoti, salomatligi, yuridik va jismoniy shaxslar mol-mulki, atrof-muhit uchun xavfli bo‘lgan mahsulotlarni olib kirish, ishlab chiqarish va sotish xavfi monitoringini yuritish vazifasi yuklansin. 
 15. Quyidagilar Agentlik faoliyati samaradorligini baholashning asosiy mezonlari etib belgilansin:
 Agentlik bo‘linmalari tomonidan ko‘rsatiladigan xizmatlarning sifatini qoniqarli baholovchi arizachilar, shuningdek, ularning xatti-harakatlari va qarorlari ustidan shikoyatlar soni;
 interaktiv shaklda xizmatlar ko‘rsatish uchun kelib tushayotgan murojaatlar soni;
 qabul qilingan va qayta ko‘rib chiqilgan texnik reglamentlar va standartlar soni, shu jumladan xalqaro talablarni inobatga olgan holda; 
 sifatsiz va xavfli bo‘lgan mahsulotlarni olib kirish, ishlab chiqarish va sotish xavfini monitoringi bo‘yicha ishlar natijadorligi; 
 texnik jihatdan tartibga solish, standartlashtirish, sertifikatlashtirish va metrologiya sohasidagi qonun buzilishlarining oldini olish va profilaktika qilish bo‘yicha ishlar natijadorligi.
 16. Agentlik bir oy muddatda quyidagilar bo‘yicha kompleks chora-tadbirlarni ishlab chiqsin va amalga oshirsin:
 idoraning yangi logotipi va farqlash belgilari yaratilishini ko‘zda tutgan holda imidjni yaxshilash;
 ko‘rsatiladigan xizmatlar darajasini oshirish maqsadida quyi tashkilotlar faoliyatini baholash amaliyotini joriy etish;
 samaradorlikni baholash natijalari, shu jumladan korrupsion omillarning oldini olish bo‘yicha ko‘rilayotgan choralar to‘g‘risida ommaviy axborot vositalari va ijtimoiy tarmoqlarda axborotlarni tizimli yoritib borish.
 17. Agentlik O‘zbekiston Respublikasi Oliy sudi, Markaziy banki, Moliya vazirligi, Iqtisodiyot vazirligi, Uy-joy kommunal xizmat ko‘rsatish vazirligi, Davlat soliq qo‘mitasi, Davlat statistika qo‘mitasi va boshqa idoralarning statistik axborotlari majburiy jo‘natmalar reyestriga kiritilsin. 
 18. Vazirlar Mahkamasi O‘zbekiston Respublikasi Bosh prokuraturasi bilan birgalikda 2019-yil 1-aprelga qadar texnik jihatdan tartibga solish, standartlashtirish, sertifikatlashtirish va metrologiya sohasida qonun buzilishi uchun javobgarlikning kuchaytirilishini ko‘zda tutadigan qonun loyihasini O‘zbekiston Respublikasi Oliy Majlisi Qonunchilik palatasiga kiritsin.
 19. O‘zbekiston Respublikasi Prezidenti huzuridagi Loyiha boshqaruvi milliy agentligi Tashqi savdo vazirligi, Iqtisodiyot vazirligi, Agentlik va boshqa vazirlik va idoralar bilan birgalikda 2019-yil 1-sentabrga qadar xalqaro ekspertlarni jalb qilgan holda sifat milliy infratuzilmasini takomillashtirish bo‘yicha takliflar ishlab chiqsin va O‘zbekiston Respublikasi Prezidenti Administratsiyasiga kiritsin. 
 20. O‘zbekiston Respublikasi Prezidentining “O‘zbekiston Standartlashtirish, metrologiya va sertifikatlashtirish agentligi faoliyatini takomillashtirish chora-tadbirlari to‘g‘risida” 2017-yil 28-apreldagi PQ-2935-son qaroriga 10-ilovaga muvofiq o‘zgartirishlar kiritilsin. 
 21. Agentlik, O‘zbekiston Respublikasi Davlat bojxona qo‘mitasi manfaatdor vazirlik va idoralar bilan birgalikda bir oy muddatda qonun hujjatlariga mazkur qarordan kelib chiqadigan o‘zgartirish va qo‘shimchalar to‘g‘risida takliflar kiritsin.
 Vazirlik va idoralar o‘zlari qabul qilgan normativ-huquqiy hujjatlarni ushbu qarorga muvofiqlashtirsin.
 22. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov, O‘zbekiston Respublikasi Prezidenti Administratsiyasi rahbari Z.Sh. Nizomiddinov va O‘zbekiston Respublikasi Prezidenti maslahatchisining o‘rinbosarlari B.M. Mavlonov va E.M. G‘aniyevlar zimmasiga yuklansin. 
 1. 5-bandning beshinchi xatboshi quyidagi tahrirda bayon etilsin:
 “2018 — 2022-yillarda “O‘zbekiston milliy metrologiya instituti” davlat korxonasi tomonidan xarid qilinadigan etalonlar va eng yuqori aniqlikdagi o‘lchov vositalari ro‘yxati 5-ilovaga muvofiq tasdiqlansin”.
 2. 5-ilovaning rus tilidagi matni quyidagi tahrirda bayon etilsin:
 3. 5-bandning ikkinchi — to‘rtinchi xatboshilari hamda 2 — 4 va 4a-ilovalar o‘z kuchini yo‘qotgan deb hisoblansin.